b'\n_START_ARTICLE_\nAc de mare\n_START_SECTION_\nAspectul exterior\n_START_PARAGRAPH_\nAre corpul foarte alungit, de p\xc3\xa2n\xc4\x83 la 35 cm \xc8\x99i sub\xc8\x9bire, \xc3\xaen form\xc4\x83 de andrea acoperit cu pl\xc4\x83ci osoase. Trunchiul \xc3\xaen form\xc4\x83 transversal\xc4\x83 are forma unui patrulater. Capul este \xc3\xaengust \xc8\x99i mic, cu botul ascu\xc8\x9bit \xc8\x99i relativ scurt, turtit pu\xc8\x9bin la v\xc3\xa2rf. Regiunea caudal\xc4\x83 este lung\xc4\x83 \xc8\x99i se termin\xc4\x83 cu o \xc3\xaenot\xc4\x83toare mic\xc4\x83, \xc3\xaen form\xc4\x83 de m\xc4\x83tur\xc4\x83 \xc8\x99i nu este diferen\xc8\x9biat\xc4\x83 \xc3\xaen lobi. Masculii au partea ventral\xc4\x83 a regiunii caudale dou\xc4\x83 pliuri laterale, ce formeaz\xc4\x83 o camer\xc4\x83 incubatoare special\xc4\x83. Pe spate este prezent\xc4\x83 o singur\xc4\x83 \xc3\xaenot\xc4\x83toare dorsal\xc4\x83 relativ lung\xc4\x83. \xc3\x8enot\xc4\x83toarele pectorale sunt scurte. Coloritul general este cenu\xc8\x99iu-verzui.\n_START_SECTION_\nReproducerea\n_START_PARAGRAPH_\nReproducerea este t\xc3\xa2rzie, realiz\xc3\xa2ndu-se vara. Femela depune ovulele (icrele) 40-60 la num\xc4\x83r, \xc3\xaen punga incubatoare a masculului, unde are loc clocirea. Perioada de incuba\xc8\x9bie poate dura p\xc3\xa2n\xc4\x83 la 15 zile. Alevinii la momentul ecloz\xc4\x83rii au o lungime de 18-21 mm.\n_START_SECTION_\nR\xc4\x83sp\xc3\xa2ndirea\n_START_PARAGRAPH_\nSe \xc3\xaent\xc3\xa2lne\xc8\x99te \xc3\xaen Marea Neagr\xc4\x83, Marea Caspic\xc4\x83, Marea Mediteran\xc4\x83 \xc8\x99i \xc3\xaen Oceanul Atlantic; tr\xc4\x83ie\xc8\x99te \xc3\xaen regiunile litorale, printre alge, \xc8\x9bin\xc3\xa2ndu-se \xc3\xaen pozi\xc8\x9bie vertical\xc4\x83, fapt care \xc3\xael face s\xc4\x83 r\xc4\x83m\xc3\xa2n\xc4\x83 neobservat de c\xc4\x83tre r\xc4\x83pitori. Nu are importan\xc8\x9b\xc4\x83 economic\xc4\x83.\n_START_SECTION_\nParticularit\xc4\x83\xc8\x9bi biologice \xc8\x99i ecologice\n_START_PARAGRAPH_\nEste o specie cu plasticitate ecologic\xc4\x83 vast\xc4\x83, popul\xc3\xa2nd at\xc3\xa2t apele s\xc4\x83rate, c\xc3\xa2t \xc8\x99i cele dulci. Evit\xc4\x83 apele dulci curg\xc4\x83toare, deoarece nu poate \xc3\xaenota \xc3\xaempotriva curentului. \xc3\x8en cursul zilei st\xc4\x83 ascuns \xc3\xaen vegeta\xc8\x9bia acvatic\xc4\x83. Se hr\xc4\x83ne\xc8\x99te cu crustacee inferioare, rotifere, larve de insecte.'